РЕГЛАМЕНТ (ЕС) № 1126/2010 НА КОМИСИЯТА
от 3 декември 2010 година
за изменение на Регламент (ЕО) № 1547/2007 по отношение на удължаване на преходния период за изваждането на Република Кабо Верде от списъка на страни бенефициери на специалния режим за най-слаборазвитите страни
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 732/2008 на Съвета от 22 юли 2008 г. за прилагане на схема от общи тарифни преференции за периода от 1 януари 2009 г. до 31 декември 2011 г. и за изменение на регламенти (ЕО) № 552/97, № 1933/2006 и регламенти (ЕО) № 1100/2006 и № 964/2007 на Комисият (1), и по-специално член 11, параграф 8 от него,
като има предвид, че:
(1)
Република Кабо Верде (наричана по-надолу „Кабо Верде“) е бенефициер на специалния режим за най-слаборазвитите страни (наричан още схема „всичко без оръжия“ или ВБО) в рамките на схемата на Съюза на общи тарифни преференции.
(2)
Член 11, параграф 8 от Регламент (ЕО) № 732/2008 предвижда изваждането на страна от специалния режим за най-слаборазвитите страни, когато тази страна е изключена от Организацията на обединените нации от списъка на най-слаборазвитите страни. В същия член се предвижда и установяване на преходен период от най-малко три години преди изваждането да породи действие.
(3)
Кабо Верде бе изключена от Организацията на обединените нации от списъка на най-слаборазвитите страни, считано от 1 януари 2008 г (2).
(4)
В Регламент (ЕО) № 1547/2007 на Комисията (3) е посочено, че Кабо Верде се премахва от списъка на бенефициерите на специалния режим за най-слаборазвитите страни, считано от 1 януари 2011 г., след края на тригодишния преходен период.
(5)
Преходният период, от който Кабо Верде се ползва по силата на Регламент (ЕО) № 1547/2007, съвпадна с икономическа криза и бе белязан от свиване на обема на търговията, което затрудни усилията на Кабо Верде за икономическа диверсификация. Поради това посоченият преходен период не даде на Кабо Верде необходимото време прекомерното осланяне на един единствен ключов експортен сектор да бъде превъзмогнато, с което да се смекчат евентуалните неблагоприятни ефекти от изваждането на страната от схемата ВБО. Поради това този период следва да бъде удължен до 1 януари 2012 г.
(6)
Мерките, предвидени в настоящия регламент, са в съответствие със становището на Комитета по общите преференции,
ПРИЕ НАСТОЯЩИЯ РЕГЛАМЕНТ:
Член 1
Член 1 от Регламент (ЕО) № 1547/2007 се заменя със следното:
„Член 1
Република Кабо Верде се премахва от списъка на бенефициерите на специалния режим за най-слаборазвитите страни в приложение I към Регламент (ЕО) № 732/2008, считано от 1 януари 2012 г.“
Член 2
Настоящият регламент влиза в сила на третия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 3 декември 2010 година.